Αγαπητοί συμφοιτητές και αγαπητές συμφοιτήτριες,

Ονομάζομαι Φίλιου Δανάη, είμαι τελειόφοιτη στο τμήμα Ψυχολογίας στο Πανεπιστήμιο Δυτικής Μακεδονίας στη Φλώρινα και βρίσκομαι στην ευχάριστη θέση να είμαι μια από τους τοπικούς εκπροσώπους στην ΜΕΦΨΕ. Ως τοπικοί εκπρόσωποι, αποτελούμε τον συνδετικό κρίκο ανάμεσα στην ΜΕΦΨΕ και σε εμάς, τους φοιτητές ψυχολογίας που σπουδάζουν στα πανεπιστήμια της χώρας μας. Τι είναι όμως η ΜΕΦΨΕ, ποιοι είναι οι απώτεροι σκοποί της και ποιος είναι ο ρόλος μου;

* Η ΜΕΦΨΕ είναι η Μόνιμη Επιτροπή Φοιτητών Ψυχολογίας Ελλάδας και είναι η μοναδική Πανελλήνια ομάδα φοιτητών στον κλάδο της Ψυχολογίας. Η λειτουργία της βασίζεται καθαρά στην εθελοντική δράση των μελών της, δηλαδή φοιτητών του κλάδου. Η ΜΕΦΨΕ λειτουργεί υπό τον Σύλλογο Ελλήνων Ψυχολόγων (ΣΕΨ), για τον οποίο μπορείς να βρεις πληροφορίες σε αυτόν τον σύνδεσμο: <https://www.seps.gr/>. Επίσης, είναι μέλος στην EFPSA (European Federation of Psychology Student’s Associations), δηλαδή στην Ευρωπαϊκή Ομοσπονδία Συλλόγων Φοιτητών Ψυχολογίας, για την οποία μπορείς να πληροφορηθείς παραπάνω σε αυτόν τον σύνδεσμο: <https://www.efpsa.org/>.
* Μέλος της ΜΕΦΨΕ μπορεί να γίνει κάθε προπτυχιακός ή μεταπτυχιακός φοιτητής και φοιτήτρια ψυχολογίας που φοιτά σε κάποιο Πανεπιστημιακό ίδρυμα Ψυχολογίας στην Ελλάδα, με εξαίρεση τα τριετή προπτυχιακά προγράμματα ψυχολογίας σε κολλέγια, και κάθε φοιτητής με ελληνική υπηκοότητα που βρίσκεται σε κάποιο αναγνωρισμένο ίδρυμα του εξωτερικού. Η εγγραφή στην επιτροπή πραγματοποιείται ύστερα από αίτηση, με μια ετήσια συμβολική συνδρομή.
* Σκοπός της ΜΕΦΨΕ, είναι η ενθάρρυνση της κινητικότητας των φοιτητών ψυχολογίας μέσω της ενημέρωσης των επιστημονικών, εθελοντικών και επαγγελματικών ευκαιριών και δράσεων που προσφέρονται τόσο σε τοπικό όσο και σε διεθνές επίπεδο. Η επίτευξη αυτού, πραγματοποιείται μέσα σε ένα πλαίσιο ανοιχτής επικοινωνίας και συνεργασίας μεταξύ των φοιτητών, γεγονός που αποτελεί πρωταρχικό σκοπό της επιτροπής. Επιπρόσθετα, η ΜΕΦΨΕ επιδιώκει να αποτελέσει μια δίοδο επικοινωνίας μεταξύ των πανεπιστημιακών ιδρυμάτων της Ελλάδας και του εξωτερικού, καθώς στοχεύει στην προώθηση της κινητικότητας των φοιτητών ψυχολογίας της χώρας μας στην Ευρώπη.
* Κάθε μέλος της ΜΕΦΨΕ έχει ισάξιο δικαίωμα έκφρασης των απόψεων του, συμμετοχής στις δράσεις και τις συνελεύσεις, στην λήψη αποφάσεων και στην διαδικασία του εκλέγειν και εκλέγεσθαι στις περιόδους εκλογών.
* Ως τοπικός εκπρόσωπος, έχω έναν διαμεσολαβητικό ρόλο μεταξύ των φοιτητών του πανεπιστημίου μου και της ΜΕΦΨΕ, προωθώντας πληροφορίες και δράσεις που πραγματοποιούνται. Σε προσκαλώ λοιπόν, να αδράξεις και εσύ την ευκαιρία να δραστηριοποιηθείς, να κινητοποιηθείς και να εντρυφήσεις ακόμα περισσότερο στον κλάδο της Ψυχολογίας με την συμμετοχή σου στην ομάδα μας!

Εάν, λοιπόν, επιθυμείς να γνωρίσεις καλύτερα την επιτροπή της ΜΕΦΨΕ, τις δράσεις και τις ευκαιρίες που προσφέρονται στον κλάδο των σπουδών σου, καθώς να γίνεις και εσύ μέλος της συνδράμοντας ενεργά, μπορείς να έρθεις σε επικοινωνία μέσω της σελίδας μας στο [Facebook](https://www.facebook.com/mefpse) και στο [Instagram](https://www.instagram.com/mefpse/?hl=el) πραγματοποιώντας την εγγραφή σου σε [αυτόν](https://forms.gle/4svX1KQFTRcvZw2X6?fbclid=IwAR1XL80DBtVAATuCJBLKH54KEePvu0cszq-jwTTDEUOhM0lkranlCKOgGxY) τον σύνδεσμο! (<https://docs.google.com/forms/d/e/1FAIpQLSf9uceVc--arNG_31DV5Lyrqy_FDT5auzDoy-zEbTPVqCi8MQ/viewform>)

Με εκτίμηση,

Η συμφοιτήτρια σας